

|  |  |
| --- | --- |
| ПРЕДЛАГАЧ: | Владата на Република Северна Македонија  |
| ПРЕТСТАВНИЦИ: | д-р Драган Тевдовски, министер за финансии и д-р Ширет Елези, заменик на министерот за финансии |
| ПОВЕРЕНИЦИ: | Елена Трпковска, државен секретар во Министерството за финансии, Виолета Стојановска - Петровска, државен советник во Министерството за финансии и Ленче Тагасовска, раководител на сектор во Министерството за финансии |

**ПРЕДЛОГ – ЗАКОН**

**за изменување и дополнување на Законот за финансиска дисциплина**

Скопје,

март 2019 година



ВОВЕД

1. ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ НА ЗАКОНОТ

Со Законот за финансиска дисциплина („Службен весник на Република Македонија” бр. 187/13, 201/14 и 215/15) се уредува навременото исполнување на паричните обврски кои произлегуваат од реализацијата на деловните трансакции помеѓу економските оператори од приватниот сектор, односно помеѓу субјектите од јавниот сектор и економските оператори од приватниот сектор.

Законот за финансиска дисциплина е делумно усогласен со Директивата за борба против задоцнето плаќање во комерцијални трансакции 2011/7/ЕУ. Во Законот е утврдено дека доколку паричната обврска не е исполнета во  договорениот рок, доверителот има право да наплати  надоместок за доцнење од должникот во износ од 3.000 денари. Со цел усогласување со висината на надоместокот утврден во Директивата, се предлага намалување на истиот  од 3.000 денари на 2.400 денари.  Исто така, се врши натамошно усогласување со Директивата, односно се допрецизира дека должникот треба да ги исполнува своите парични обврски  во договорените рокови без претходно потсетување и опомена од страна на доверителот.

Согласно Законот за финансиска дисциплина надзорот над спроведувањето на одредбите од овој закон меѓу субјектите од јавниот сектор и економските оператори од приватниот сектор го врши Министерството за финансии преку Финансиската инспекција во јавниот сектор, додека пак надзорот меѓу економските оператори од приватниот сектор го врши Министерството за финансии – Управа за јавни приходи.

Управата за јавни приходи е надлежна за утврдување, контрола и наплата на даноци и јавни давачки. Надзорот над Законот за финансиска дисциплина не претставува даночна контрола, поради што се предлага надлежноста за надзор над спроведувањето на одредбите од Законот за финансиска дисциплина за деловни трансакции од страна на економските оператори од приватниот сектор од Управата за јавни приходи да се пренесе на Државниот пазарен инспекторат при Министерството за економија.

Имајќи го во предвид горенаведеното, се оцени дека е потребно да се изврши изменување на Законот за финансиска дисциплина.

1. ЦЕЛИ, НАЧЕЛА И ОСНОВНИ РЕШЕНИЈА НА ПРЕДЛОГОТ НА ЗАКОН

Донесувањето на Предлог - законот за изменување и дополнување на Законот за финансиска дисциплина е со цел натамошно усогласување со Директивата 2011/7/ЕУ за борба против задоцнето плаќање во комерцијални трансакции.

Предлог - законот за изменување и дополнување на Законот за финансиска дисциплина се заснова на истите начела на кои се заснова и основниот текст на Законот.

Основни решенија на предложениот Закон се:

1. доусогласување со Директивата за борба против задоцнето плаќање во комерцијални трансакции 2011/7/ЕУ**,**
2. намалување на надоместокот за доцнење при исполнување на паричната обврска од 3.000 денари на 2.400 денари,
3. пренесување на надзорот меѓу економските оператори од приватниот сектор од Управата за јавни приходи на Државниот пазарен инспекторат при Министерството за економија,
4. бришење на постапката за жалби до Државниот управен инспекторат за ненавремено постапување од страна на органите надлежни за надзор,
5. бришење на обврската за органот кој врши надзор да врачува покана за едукација на одговорното лице на субјектот кај кого е утврден сторен прекршок по прв пат.
6. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

Донесувањето на овој Закон нема импликации врз Буџетот на Република Северна Македонија.

1. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

Спроведувањето на Законот нема да предизвика нови материјални обврски за субјектите на законот.

1. УСОГЛАСЕНОСТ НА ПРЕДЛОГОТ НА ЗАКОН СО ПРАВОТО НА ЕВРОПСКАТА УНИЈА

Предлог - законот се усогласува со Директивата 2011/7/ЕУ за борба против задоцнето плаќање во комерцијални трансакции.

1. ПОТРЕБА ОД ДОНЕСУВАЊЕ НА ПОДЗАКОНСКИ АКТИ ВРЗ ОСНОВА НА ОВОЈ ЗАКОН

Министерството за економија ќе донесе подзаконски акт со кој ќе се уреди прекршочниот платен налог што ќе го издаваат инспекторите на Државниот пазарен инспекторат.

ПРЕДЛОГ - ЗАКОН

за изменување и дополнување на Законот за финансиска дисциплина ([[1]](#footnote-1))

Член 1

Во Законот за финансиска дисциплина („Службен весник на Република Македонија“ бр. 187/13, 201/14 и 215/15) во членот 3 став (1) зборовите „е отворена постапка за стечај, во согласност со закон со кој се уредува стечајна постапка“ се заменуваат со зборовите „се водат постапки согласно Законот за стечај“.

Член 2

Во членот 4 точката 7 се менува и гласи:

„Казнена камата“ е законска казнена камата или договорна казнена камата согласно Законот за облигациони односи;“.

Член 3

Во членот 5 став (2) точка 4) зборовите „по исклучок кој произлегува од специфичностите на стоките, услугите и работите или од природата на договорот не е договорен подолг рок“ се заменуваат со зборовите „постои изречна писмена согласност од двете страни и под услов тоа да не е значително нефер кон доверителот во смисла на член 10 став (3) од овој закон“.

Во ставот (3) по зборот „страни“ се додаваат зборовите „и под услов тоа да не е значително нефер кон доверителот во смисла на член 10 став (3) од овој закон“.

Во ставот (4) точката на крајот од реченицата се заменува со запирка и се додаваат зборовите „без претходно потсетување или опомена од страна на доверителот.“.

Член 4

Во членот 7 во воведната реченица по зборот „треба“ се става запирка и се додаваат зборовите „без претходно потсетување или опомена од страна на доверителот,“.

Во точката 4 зборовите „по исклучок кој произлегува од специфичностите на стоките и услугите или од природата на договорот не е договорен подолг рок“ се заменуваат со зборовите „не е поинаку договорено во договорот или во тендерската документација (постои изречна писмена согласност од двете страни) и под услов тоа да не е значително нефер кон доверителот во смисла на член 10 став (3) од овој закон“.

Член 5

Во членот 8 став (1) износот „3.000“ се заменува со износот„2.400“.

Во ставот (2) точката на крајот од реченицата се брише и се додаваат зборовите „без потреба од претходно потсетување или опомена од страна на доверителот.“.

Член 6

Во членот 10 по ставот (2) се додава нов став (3) кој гласи:

„(3) При утврдувањето дали условите од договорот се значително неправедни и нефер кон доверителот се земаат предвид сите околности на конкретниот случај, а особено добрата трговска пракса, начелото на совесност и чесност, природата и специфичноста на производот или услугата и сразмерот на правата и обврските.“

Ставот (3) станува став (4).

Член 7

Во членот 11 став (2) зборовите „Министерството за финансии – Управа за јавни приходи“ се заменува со зборовите „Министерството за економија - Државен пазарен инспекторат“.

Член 8

Во членот 12 став (1) зборовите „Управата за јавни приходи“ се заменуваат со зборовите „Државниот пазарен инспекторат”.

Член 9

Во членот 13 во ставот (1) зборовите „Управата за јавни приходи“ се заменуваат со зборовите „Државниот пазарен инспекторат”.

Во ставот (2) зборовите „Управата за јавни приходи е должна“ се заменуваат со зборовите „Државниот пазарен инспекторат е должен”.

Ставовите (3), (4), (5), (6), (7), (8), (9), (10), (11), (12), (13), (14), (15), (16), (17), (18) и (19) се бришат.

Член 10

Во членот 13-а став (1) зборовите „и истовремено се врачува покана за едукација на одговорното лице на субјектот кај кого е утврден прекршокот“ се бришат.

Ставовите (2), (3), (4), (5) и (6) се бришат.

Ставовите (7) и (8) стануваат ставови (2) и (3).

Ставот (9) се брише.

Член 11

Во членот 13-б зборовите „Управата за јавни приходи“ се заменуваат со зборовите „Државниот пазарен инспекторат”.

Член 12

Во членот 14 став (2) зборовите „Управата за јавни приходи“ се заменуваат со зборовите „Државниот пазарен инспекторат”.

Во ставот (3) точката на крајот од реченицата се брише и се додаваат зборовите „и истото се констатира во записник.“.

Член 13

Во членот 14-а став (1) зборовите „Управата за јавни приходи“ се заменуваат со зборовите „Државниот пазарен инспекторат”.

Во ставот (15) точката на крајот од реченицата се брише и се додаваат зборовите „што го издаваат овластените лица на Финансиската инспекција од јавниот сектор.“

По став (15) се додава нов став (16) кој гласи:

„(16) Министерот за економија ја пропишува формата и содржината на прекршочниот платен налог што го издаваат инспекторите на Државниот пазарен инспекторат.“

Ставот (16) станува став (17).

Член 14

Започнатите постапки за спроведување на надзорот кај економските оператори од приватниот сектор до денот на влегувањето во сила на овој закон, ќе завршат согласно Законот за финансиска дисциплина („Службен весник на Република Македонија“ бр.187/13, 201/14 и 215/15).

Член 15

Подзаконските акти предвидени со овој закон ќе се донесат во рок од 30 дена од денот на влегувањето во сила на овој закон.

Член 16

Овој закон влегува во сила осмиот ден од денот на објавувањето во „Службен весник на Република Северна Македонија“, а ќе отпочне да се применува во рок од 60 дена од денот на влегување во сила на овој закон.

ОБРАЗЛОЖЕНИЕ

НА ПРЕДЛОГ – ЗАКОНОТ

I. ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГ НА ЗАКОНОТ ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ФИНАНСИСКА ДИСЦИПЛИНА

Измената во членот 1 од Предлог - законот е од техничка природа, односно со истата се презицира дека одредбите од Законот за финансиска дисциплина не се однесуваат на економските оператори од приватниот сектор над кои се води постапка согласно Законот за стечај.

Со членот 2 се дефинира дека казнена камата е законска казнена камата или договорна казнена камата согласно Законот за облигациони односи.

Со членовите 3, 4 и 5 став 2 се врши усогласување со Директивата 2011/7/ЕУ за борба против задоцнето плаќање во комерцијални трансакции. Имено со предложеното дополнување на овие членови се допрецизира дека должникот треба да ги исполнува своите парични обврски  во договорените рокови без претходно потсетување и опомена од страна на доверителот.

Со член 5 став 1 се врши исто така усогласување со Директивата, односно се намалува надоместокот за доцнење при исполнување на паричната обврска во договорениот рок од 3.000 денари на 2.400 денари.

Со член 6 се врши усогласување со Директивата 2011/7/ЕУ за борба против задоцнето плаќање во комерцијални трансакции, односно се додава нов став во членот 10 од постојниот закон со кој се допрезицира дека при утврдување дали условите од договорот се значително неправедни и нефер кон доверителот се имаат во предвид сите околности, а особено добрата трговска пракса, начелото на совесност и чесност, природата и специфичноста на производот или услугата и сразмерот на правата и обврските.

Со членовите 7, 8, 9 став 1 и 2, член 11, член 12 став 1 и член 13 став 1 се пренесува надзорот над спроведувањето на одредбите од Законот за финансиска дисциплина за деловни трансакции од страна на економските оператори од приватниот сектор од Министерството за финансии - Управа за јавни приходи на Министерството за економија - Државен пазарен инспекторат. Оваа измена се предлага од причина што Управата за јавни приходи е надлежна за утврдување, контрола и наплата на даноци и јавни давачки, a надзорот над Законот за финансиска дисциплина не претставува даночна контрола.

Со член 9 став 3 се брише постапката за жалба до Државниот управен инспекторат за ненавремено постапување од страна на органите надлежни за надзор од причина што истата е уредена во Законот за општата управна постапка („Службен весник на Република Македонија бр.124/15“) .

Со член 10 се брише обврската за органот кој врши надзор да врачува покана за едукација на одговорното лице на субјектот кај кого е утврдено дека е сторен прекршок по прв пат.

Со член 12 став 2 се допрецизира членот 14 од постојниот закон во насока на утврдување на обврска за изготвување на записник во кој ќе биде констатирано дека против контролираниот субјект не е поведена прекршочна постапка од причина што во моментот на доспевање на обврската неговата сметка била блокирана подолго од 45 дена.

Со член 13 став 3 се дава правен основ министерот за економија да ги пропише формата и содржината на прекршочниот платен налог што ќе го издаваат инспекторите на Државниот пазарен инспекторат.

Со членовите 14, 15 и 16 од Предлогот на закон се уредени преодните и завршните одредби.

II. МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

Решенијата во Предлог - законот за изменување и дополнување на Законот за финансиска дисциплина се усогласени со позитивните законски прописи во Република Северна Македонија кои регулираат исти или слични правни работи.

III. ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА

Со предложените измени и дополнувања на Законот за финансиска дисциплина ќе се зголеми ефикасноста на надзорните органи, ќе се намалат глобите и ќе се намали надоместокот за ненавремено плаќање на обврските.

ИЗВОД НА ОДРЕДБИ

ОД ЗАКОНОТ ЗА ФИНАНСИСКА ДИСЦИПЛИНА

КОИ СЕ ИЗМЕНУВААТ И ДОПОЛНУВААТ

Член 3

(1) Одредбите од овој закон не се применуваат на економските оператори од приватниот сектор над кои е отворена постапка за стечај, во согласност со закон со кој се уредува стечајната постапка.

(2) Одредбите од овој закон не се применуваат и во случаите кога со посебен закон се утврдени рокови за исполнување на парични обврски на начин различен од утврдениот со овој закон.

Член 4

Поимите што се употребуваат во овој закон го имаат следново значење:

1. „Деловна трансакција“ е секој договор, како и секоја трансакција меѓу економските оператори од приватниот сектор, односно меѓу субјектите од јавниот сектор и економските оператори од приватниот сектор, која се однесува на испорака на стоки, давање на услуги и вршење на работи за одреден паричен надоместок;

2.„Субјекти од јавен сектор“ се:

- органите на државната управа и единиците на локалната самоуправа,

- фондови, агенции, дирекции, бироа и јавни установи основани од Република Македонија,

- јавни претпријатија и трговски друштва основани од Република Македонија, општината, градот Скопје и општините во градот Скопје и друштва врз кои државата или органите на општината, градот Скопје и општините во градот Скопје имаат директно или индиректно влијание преку сопственоста над нив, односно поседуваат поголем дел од капиталот над друштвото, имаат мнозинство гласови на акционерите/содружниците и именуваат повеќе од половина од членовите на управниот или надзорниот одбор, односно органите на управување на друштвото, - јавни установи основани од единиците на локалната самоуправа, и

- други институции основани со закон;

3. „Економски оператори од приватниот сектор“ се:

- трговско друштво или трговец поединец основан согласно со Законот за трговските друштва и

- физички и правни лица кои вршат профитна дејност и се регистрирани согласно со закон;

4. „Парична обврска“ е износ договорен како надоместок за испорака на стоки, давање на услуги и вршење на работи при што износот е наведен во деловен договор или фактура или друго соодветно барање за исплата;

 5. „Фактура“ е документ во кој е наведен паричниот надоместок за испорака на стоки, давање на услуги и вршење на работи при деловни трансакции;

6. „Задоцнето плаќање“ е неисполнување на паричната обврска во роковите утврдени со овој закон, односно во рокот утврден во договорот чиј предмет е повеќегодишна јавна набавка;

7. „Законска казнена камата“ е камата уредена согласно со одредбите од Законот за облигациони односи;

8. „Надоместок за доцнење во исполнувањето на паричната обврска“ претставува еднократен паричен надоместок којшто должникот го плаќа на доверителот во случај кога паричната обврска не е исполнета во роковите утврдени со овој закон;

9. „Одговорно лице во субјект од јавниот сектор“ е функционерот кој раководи со субјектот од јавниот сектор утврден во точката 2 на овој член и

10. „Одговорно лице во економски оператор од приватниот сектор“ е лицето кое има извршни овластувања во правното лице економски оператор во приватниот сектор.

Член 5

(1) Во деловна трансакција меѓу економските оператори од приватниот сектор не може да се договори рок за исполнување на паричните обврски подолг од 60 дена.

(2) Рокот за исполнување на паричните обврски од ставот (1) на овој член започнува да тече првиот нареден ден од денот:

1) кога должникот ја примил фактурата, односно друго барање за плаќање од доверителот кој ја исполнил својата договорна обврска;

2) кога доверителот ја исполнил својата обврска, односно извршил испорака на договорената стока, услуга или работа, а притоа не може да се утврди денот на приемот на фактурата или друго соодветно барање за плаќање;

3) кога доверителот ја исполнил својата обврска, односно извршил испорака на договорената стока, услуга или работа, а должникот ја примил фактурата или друго соодветно барање за плаќање пред доверителот да ја исполни својата договорна обврска или

4) на истекот на рокот за преглед и потврдување на стоките и услугите, односно прием на извршените работи, ако со закон или договор е предвидена постапка за преглед, потврдување или прием со која се утврдува сообразноста на стоките, услугите и работите, а должникот ја прими фактурата или соодветното барање за исплата пред или на денот на потврдувањето, при што рокот за преглед на предметот не може да биде подолг од 30 дена од денот на приемот на стоката или извршената услуга, односно работа, доколку по исклучок кој произлегува од специфичностите на стоките, услугите и работите или од природата на договорот не е договорен подолг рок.

 (3) По исклучок на ставот (1) на овој член во деловната трансакција меѓу економските оператори од приватниот сектор може да се договори рок подолг од 60 дена, но не подолг од 120 дена, доколку постои изречна писмена согласност од двете страни.

(4) Економските оператори од приватниот сектор се должни да ја исполнат паричната обврска во роковите утврдени со овој закон.

Член 7

Во случај кога рокот за плаќање не е утврден во деловната трансакција меѓу економските оператори од приватниот сектор, односно меѓу субјектите од јавниот сектор и економските оператори од приватниот сектор, или кога договорите содржат ништовна одредба во однос на рокот за плаќање, согласно со одредбите од овој закон, должникот треба да ги исполни своите парични обврски во рок од 30 дена од денот:

1) кога должникот ја примил фактурата, односно друго барање за плаќање од доверителот кој ја исполнил својата договорна обврска;

2) кога доверителот ја исполнил својата обврска, односно извршил испорака на договорената стока, услуга или работа, а притоа не може да се утврди денот на приемот на фактурата или друго соодветно барање за плаќање;

3) кога доверителот ја исполнил својата обврска, односно извршил испорака на договорената стока, услуга или работа, а должникот ја примил фактурата или друго соодветно барање за плаќање пред доверителот да ја исполни својата договорна обврска или

4) на истекот на рокот за преглед и потврдување на стоките и услугите, ако со закон или договор е предвидена постапка за преглед и потврдување со која се утврдува сообразноста на стоките, услугите и работите, а должникот ја примил фактурата или соодветното барање за исплата пред или на денот на потврдувањето, при што рокот за преглед на предметот не може да биде подолг од 30 дена од денот на приемот на стоката или извршената услуга, односно работа, доколку по исклучок кој произлегува од специфичностите на стоките и услугите или од природата на договорот не е договорен подолг рок.

Член 8

(1) Доверителот има право на надоместок за доцнење при исполнувањето на паричната обврска од должникот во износ од 3.000 денари, доколку паричната обврска не е исполнета во роковите утврдени со одредбите од членовите 5, 6, 6-а, 7 и 18 од овој закон, без претходно потсетување и опомена на должникот.

(2) Правото на надоместок за доцнењето од ставот (1) на овој член не го исклучува правото за надоместок на трошоците кои доверителот има право да ги побарува врз основа на договор или други прописи, како и на казнена камата која се пресметува и наплатува согласно со закон.

(3) Правото на надоместок за доцнењето од ставот (1) на овој член не ги опфаќа трошоците за извршување кои се наплатуваат во согласност со законот со кој се уредува извршната постапка.

(4) Правото на надоместок за доцнењето од ставот (1) на овој член престанува да важи во рок од три години од денот на истекот на рокот на достасување на паричната обврска.

Член 10

(1) Како ништовна договорна одредба ќе се смета одредбата која во однос на доверителот е значително неправедна и на нефер начин го одредува датумот или периодот за плаќање, казнената камата за задоцнето плаќање или надоместокот на трошоците за задоцнето плаќање.

(2) За значително неправедна и нефер договорна одредба, во смисла на овој закон, се смета:

1) утврдување на рокот за плаќање подолг од рокот предвиден во членот 5 од овој закон кога должникот е економски оператор од приватниот сектор;

2) утврдување на рокот за плаќање подолг од рокот предвиден во членот 6 од овој закон кога должникот е субјект од јавниот сектор;

3) рокот кој го определува датумот на приемот на фактурата;

 4) исклучување, ограничување и условување на правото на пресметка и наплата на казнена камата во висина утврдена согласно со закон и

5) исклучување, ограничување и условување на правото на надоместок за доцнење при исполнувањето на паричната обврска.

(3) Право за преземање активности за покренување тужба пред надлежен суд за примената на договорни одредби меѓу субјектите од приватниот сектор кои се значително неправедни и нефер во однос на доверителот, имаат стопански и други професионални комори, кластерски и други здруженија, асоцијации и независни професионални организации основани согласно со закон, кои ги застапуваат интересите на соодветните економски оператори од приватниот сектор.

Член 11

(1) Надзор над спроведувањето на одредбите од овој закон меѓу субјект од јавниот сектор и економски оператор од приватниот сектор, во случај кога субјектот од јавниот сектор се јавува како должник, врши Министерството за финансии преку Финансиската инспекција во јавниот сектор.

(2) Надзор над спроведувањето на одредбите од овој закон од страна на економските оператори од приватниот сектор, врши Министерството за финансии – Управа за јавни приходи.

(3) Доколку со овој закон поинаку не е уредено, на постапката за надзор се применуваат одредбите од Законот за општа управна постапка.

Член 12

(1) Финансиската инспекција во јавниот сектор, односно Управата за јавни приходи го спроведуваат надзорот од членот 11 од овој закон: - по добиено известување од суд дека е донесена правосилна пресуда, - по добиено известување од нотар дека е донесено правосилно и извршно решение со кое се дозволува извршување врз основа на веродостојна исправа, донесени во постапка за присилна наплата на парична обврска која произлегува од деловна трансакција и - по добиено известување од извршител за примено барање за извршување врз основа на извршна нотарска исправа.

(2) Судот, нотарот, односно извршителот се должни да го достават известувањето од ставот (1) на овој член, во рок од 10 дена од донесувањето на пресудата, односно решението, односно од приемот на барањето за извршување.

(3) Известувањето од ставот (1) на овој член се поднесува во писмена форма или електронска форма, кога е тоа можно.

(4) Формата и содржината на известувањето од ставот (1) на овој член ја пропишува министерот за финансии.

Член 13

(1) По применото писмено известување од член 12 став (1) од овој закон Финансиската инспекција во јавниот сектор или Управата за јавни приходи е должна да постапи и да изврши контрола на деловната трансакција во насока на утврдување на тоа дали се почитувани одредбите од овој закон во рок од 30 дена од приемот на известувањето во писарницата на Министерството за финансии во случаите кога е надлежна Финансиската инспекција во јавниот сектор, односно во писарницата на Управата за јавни приходи во случаите кога е надлежна Управата за јавни приходи.

(2) Финансиската инспекција во јавниот сектор, односно Управата за јавни приходи е должна да изврши инспекциски надзор и да одлучи дали ќе поднесе прекршочна пријава до надлежен суд или ќе утврди дека нема повреди на овој закон во рок од 15 дена од денот на извршениот надзор кај контролираниот субјект. За поднесената прекршочна пријава, односно за констатацијата дека нема повреди на овој закон, Финансиската инспекција во јавниот сектор, односно Управата за јавни приходи е должна во писмена, односно електронска форма кога е тоа можно, да ја извести странката која ја поднела тужбата до судот, односно барањето за извршување до извршител, односно подносителот на барањето за платен налог во рок од три дена од денот кога е поднесена прекршочната пријава, односно е констатирано дека нема повреди на одредбите од овој закон.

(3) Доколку Финансиската инспекција во јавниот сектор, односно Управата за јавни приходи не постапи во роковите утврдени во ставовите (1) и (2) на овој член и не ја извести странката во рокот утврден од ставот (2) на овој член, странката има право во рок од три работни дена од истекот на вака утврдените рокови да поднесе барање до писарницата на Министерството за финансии за раководителот на Секторот за финансиска инспекција во јавниот сектор, односно до писарницата на директорот на Управата за јавни приходи, за постапување согласно со одредбите од овој закон на инспекциските органи и за добивање на одговор за резултатот од извршениот инспекциски надзор.

(4) Формата и содржината на образецот на барањето од ставот (3) на овој член ги пропишува министерот за финансии.

(5) Раководителот на Секторот за финансиска инспекција во јавниот сектор, односно директорот на Управата за јавни приходи е должен во рок од пет работни дена од денот на поднесувањето на барањето од ставот (3) на овој член до соодветната писарница да обезбедат спроведување на инспекциски надзор над соодветните субјекти и да поднесат прекршочна пријава до надлежен суд, доколку се утврдат повреди на одредбите од овој закон, односно да констатираат дека нема повреди на одредбите од овој закон и за тоа да ја известат странката.

(6) Кон барањето од ставот (3) на овој член подносителот на барањето доставува и копија од известувањето кое судот, нотарот или извршителот го испратиле до Финансиската инспекција во јавниот сектор, односно до Управата за јавни приходи. На барање на странката судот, нотарот или извршителот се должни да и достават на странката копија од испратеното барање со известување за денот на приемот на таквото известување од страна на Финансиската инспекција во јавниот сектор, односно до Управата за јавни приходи.

(7) Доколку раководителот на Секторот за финансиска инспекција во јавниот сектор, односно директорот на Управата за јавни приходи не постапи по барањето во рокот од ставот (5) на овој член и не го извести подносителот на барањето, истиот може да го извести Државниот управен инспекторат во рок од пет работни дена.

(8) Државниот управен инспектор е должен во рок од десет дена од денот на приемот на известувањето од ставот (7) на овој член да изврши инспекциски надзор во Секторот за финансиска инспекција во јавниот сектор, односно Управата за јавни приходи дали е спроведена постапката согласно со овој закон и во рок од три работни дена од денот на извршениот надзор да го извести подносителот на барањето за преземените мерки.

(9) Инспекторот од Државниот управен инспекторат по извршениот надзор согласно со закон донесува решение со кое го задолжува раководителот на Секторот за финансиска инспекција, односно директорот на Управата за јавни приходи во рок од десет дена да постапи по поднесеното барање, односно да спроведе инспекциски надзор, да поднесе прекршочна пријава или да констатира дека нема повреди на овој закон и да го извести подносителот на барањето и за преземените мерки, во истиот рок, да го извести инспекторот и да му достави копија од прекршочната пријава и известување до подносителот на барањето, односно само известување до подносителот на барањето во случаите кога не се констатирала повреда на овој закон.

(10) Доколку раководителот на Секторот за финансиска инспекција во јавниот сектор, односно директорот на Управата за јавни приходи не постапи во рокот од ставот (9) на овој член, инспекторот ќе поднесе барање за поведување на прекршочна постапка за прекршок утврден во Законот за управната инспекција и ќе определи дополнителен рок од пет работни дена во кој раководителот на Секторот за финансиска инспекција, односно директорот на Управата за јавни приходи ќе постапи по поднесеното барање, за што во истиот рок ќе го извести инспекторот за преземените дејствија. Кон известувањето се доставува копија од прекршочната пријава и известување до подносителот на барањето, односно само известување до подносителот на барањето во случаите кога не се констатирала повреда на овој закон. Инспекторот во рок од три работни дена ќе го информира подносителот на барањето за преземените мерки.

(11) Доколку раководителот на Секторот за финансиска инспекција во јавниот сектор, односно директорот на Управата за јавни приходи не постапи и во дополнителниот рок од ставот (10) на овој член, инспекторот во рок од три работни дена ќе поднесе пријава до надлежниот јавен обвинител и во тој рок ќе го информира подносителот на барањето за преземените мерки.

(12) Доколку управниот инспектор не постапи по известувањето од ставот (8) на овој член подносителот на известувањето во рок од пет работни дена има право да поднесе приговор до писарницата на директорот на Државниот управен инспекторат. Доколку директорот нема писарница, барањето се поднесува во писарницата на седиштето на Државниот управен инспекторат.

(13) Директорот на Државниот управен инспекторат е должен во рок од три работни дена од денот на приемот да го разгледа приговорот од ставот (12) на овој член и доколку утврди дека инспекторот не постапил по известувањето од подносителот на барањето согласно со ставовите (8) и (9) на овој член и/или не поднесе пријава согласно со ставовите (10) и (11) на овој член, директорот на Државниот управен инспекторат ќе поднесе барање за поведување на прекршочна постапка за прекршок утврден во Законот за управната инспекција за инспекторот и ќе определи дополнителен рок од пет работни дена во кој инспекторот ќе изврши надзор во надлежниот орган дали е спроведена постапката согласно со закон и во рок од три работни дена од денот на извршениот надзор ќе го информира подносителот на барањето за преземените мерки.

(14) Доколку инспекторот не постапи и во дополнителниот рок од ставот (13) на овој член директорот на Државниот управен инспекторат ќе поднесе пријава до надлежниот јавен обвинител против инспекторот и во рок од три работни дена ќе го информира подносителот на барањето за преземените мерки.

(15) Во случајот од ставот (14) на овој член директорот на Државниот управен инспекторат веднаш, а најдоцна во рок од еден работен ден, ќе овласти друг инспектор да го спроведе надзорот веднаш.

(16) Во случаите на ставот (15) на овој член директорот на Државниот управен инспекторат во рок од три работни дена ќе го информира подносителот на барањето за преземените мерки.

(17) Доколку директорот на Државниот управен инспекторат не постапи согласно со ставот (13) на овој член, подносителот на барањето може да поднесе пријава до надлежниот јавен обвинител во рок од осум работни дена.

(18) Доколку раководителот на Секторот за финансиска инспекција во јавниот сектор, односно директорот на Управата за јавни приходи не постапи во рокот од ставот (10) на овој член, подносителот на барањето може да поднесе прекршочна пријава до надлежен суд.

(19) Постапката пред надлежниот суд е итна.

Член 13-а

(1) Доколку при вршењето на надзор, кој го спроведуваат органите од членот 11 од овој закон, се утврди дека е сторен прекршок по прв пат од страна на субјектот на надзорот, се составува записник во кој ќе се утврди сторениот прекршок и се донесува решение со укажување за отстранување на прекршокот во рок од осум дена и истовремено се врачува покана за едукација на одговорното лице на субјектот кај кого е утврден прекршокот.

 (2) Формата и содржината на поканата за едукација, како и начинот на спроведување на едукацијата ја пропишува министерот за финансии.

(3) Едукацијата ја организира и спроведува Финансиската инспекција во јавниот сектор, односно Управата за јавни приходи, во рок не подолг од осум дена од денот на спроведување на надзорот.

(4) Едукацијата може да се спроведе за повеќе утврдени исти или истородни прекршоци за еден или за повеќе субјекти.

(5) Доколку во закажаниот термин одговорното лице на субјектот од ставот (1) на овој член над кој се спроведува едукација, не се јави на едукацијата, ќе се смета дека едукацијата е спроведена.

(6) Доколку одговорното лице на субјектот од ставот (1) на овој член над кој се спроведува едукација се јави на закажаната едукација и истата ја заврши, ќе се смета дека е едуциран по однос на утврдениот прекршок.

 (7) Доколку во рокот утврден во ставот (1) на овој член субјектот на надзорот достави доказ дека е отстранет утврдениот прекршок од ставот (1) од овој член, се донесува заклучок со кој се запира постапката на инспекциски надзор.

(8) Доколку во рокот утврден во ставот (1) на овој член субјектот на надзорот не достави доказ дека е отстранет утврдениот прекршок од ставот (1) на овој член, се предлага постапка за порамнување со издавање на прекршочен платен налог.

 (9) Финансиската инспекција во јавниот сектор, односно Управата за јавни приходи водат евиденција за спроведената едукација на начин и форма пропишана од министерот за финансии.

Член 13-б

Доколку Финансиската инспекција во јавниот сектор, односно Управата за јавни приходи при вршењето на надзорот од членот 13 од овој закон утврдат дека до денот на вршење на надзорот паричната обврска која произлегува од деловната трансакција која е предмет на контрола е исполнета, истото го констатира во записник и донесува заклучок за запирање на постапката на инспекциски надзор.

Член 14

(1) За прекршоците утврдени со овој закон, прекршочна постапка води и прекршочна санкција изрекува надлежен суд.

(2) Барање за поведување на прекршочна постапка поднесуваат Финансиската инспекција во јавниот сектор, односно Управата за јавни приходи.

(3) По исклучок на ставот (2) на овој член, доколку контролираниот субјект не ја исполнил паричната обврска поради тоа што во моментот на доспевањето на обврската неговата сметка е блокирана подолго од 45 дена, не се поведува прекршочна постапка.

Член 14-а

(1) За сторените прекршоци од овој закон, овластените лица од Финансиската инспекција од јавниот сектор, односно од Управата за јавни приходи се должни на сторителот на прекршокот да му предложат постапка за издавање на прекршочен платен налог, пред да го поднесат барањето за прекршочна постапка.

(2) Постапка за издавање на прекршочен платен налог е задолжителна.

(3) Доколку овластеното лице констатира прекршок, составува записник во кој ги забележува битните елементи на дејствието од кое произлегува правното обележје на прекршокот, времето, местото и начинот на сторување на прекршокот, описот на дејствието и дава предлог за порамнување со издавање на прекршочен платен налог. Записникот го потпишува овластеното лице и сторителот.

(4) Ако сторителот го признае делото што му се става на товар, овластеното лице веднаш ќе издаде прекршочен платен налог.

(5) Прекршочниот платен налог содржи лично име, адреса и единствен матичен број на граѓанинот, ако се работи за странец и број на патната исправа и држава, а за правно лице, назив, седиште и даночен број, местото и времето на сторување на прекршокот, правната квалификација на прекршокот, износот на глобата, број на сметката за плаќање и правна поука.

(6) По приемот и потпишувањето на прекршочниот платен налог сторителот е должен да ја плати глобата изречена согласно со ставот (5) на овој член во рок од осум дена од приемот на прекршочниот платен налог на сметката означена во платниот налог.

(7) Сторителот кој ќе ја плати глобата во рокот од ставот (6) на овој член ќе плати половина од изречената глоба, за кое право се поучува во правната поука.

(8) Во постапката која ќе заврши со плаќање на прекршочен платен налог не се плаќаат трошоци на постапката.

(9) Сторителот којшто со заминувањето заради престој во странство би можел да го одбегне плаќањето на глобата, е должен веднаш да ја плати глобата изречена со прекршочниот платен налог.

(10) Органот надлежен за покренување на прекршочна постапка во случајот од ставот (4) на овој член може привремено да ги одземе патната исправа или личната карта за странец и возачката исправа, додека не биде доставен доказ дека глобата е платена, но најдолго осум дена од денот на одземањето.

(11) Ако сторителот не ја плати глобата во рокот од ставот (6) на овој член, овластеното лице поднесува барање за поведување на прекршочна постапка.

(12) Овластеното лице е должно да води евиденција за издадените прекршочни платни налози од ставот (4) на овој член и за исходот на покренатите постапки.

(13) Во евиденцијата од ставот (12) на овој член се собираат, обработуваат и чуваат следниве податоци име и презиме, односно назив на сторителот на прекршокот, живеалиште, односно престојувалиште, седиште, вид на прекршокот, број на прекршочниот пла-тен налог кој му се издава и исходот на постапката.

(14) Личните податоци од ставот (13) на овој член се чуваат пет години од денот на внесување во евиденцијата.

(15) Министерот за финансии ја пропишува формата и содржината на прекршочниот платен налог.

(16) По исклучок на ставот (2) на овој член, доколку контролираниот субјект не ја исполнил паричната обврска поради тоа што во моментот на доспевањето на обврската неговата сметка е блокирана подолго од 45 дена, не се поведува прекршочна постапка.

1. () Со овој закон се врши усогласување со Директива 2011/7/ЕУ на Европскиот парламент и на Советот од 16 февруари 2011 година за сузбивање на задоцнето плаќање при трговски трансакции [↑](#footnote-ref-1)